Source: http://www.maksumaksjad.ee/modules/smartsection/item.php?itemid=835
Timestamp: 2020-08-12 18:40:12+00:00

Document:
Maksumaksja portaal - Head uut maksuaastat! Martin Huberg - 2009 > detsember (nr 12) - EML ajakiri MaksuMaksja
EML ajakiri MaksuMaksja > 2009 > detsember (nr 12) > Head uut maksuaastat! Martin Huberg
Head uut maksuaastat! Martin Huberg
MaksuMaksjal on saanud heaks tavaks anda aasta lõpus ülevaade järgmisel aastal jõustuvatest maksumuudatustest. Aasta jooksul leiavad paljud teemad küll ajakirjas kajastamist, kuid koondatult on ikkagi hea pilk peale visata sellele, mis meid uuel aastal ees ootab.
Nii nagu oodata võiski, otsustas Riigikogu nüüd lõplikult loobuda tulumaksumäärade alandamisest ning kehtestas alates 2010. aastast kehtivaks maksumääraks 21% (muudatused TuMS § 4 lg-tes 1 ja 11). Maksumäärade alanemise sätet seaduses enam ei ole.[1]
Olgu lugejale siinkohal meelde tuletatud, et maksumäärade alandamisest loobumise põhiseadusevastasus ei ole välistatud. Sama kehtib ka järgmise muudatuse (maksuvaba tulu) kohta.[2]
Ka maksuvaba tulu osas tegutses Riigikogu kõikumatus usus ja vankumatus tahtes kindlustada ja arendada riiki ning hülgas oma varasemad lubadused ― 2010. aastal ja edaspidi on maksuvaba tulu 27 000 krooni. Seadusesse varem sisse kirjutatud ja kord juba edasi lükatud maksuvaba tulu osa suurenemine kaotati (muudatused TuMS §-s 23). Aitäh sellegi eest, et maksuvaba tulu ei vähendatud.
2008. aastal oli lapsevanematel võimalik nautida õigust arvata täiendavalt maha maksuvaba tulu iga kuni 17-aastase lapse kohta. 2009. aasta piirati seda õigust ning lubati teha täiendav mahaarvamine alates teisest lapsest, kuid et asi ilusam välja näeks, jäeti esialgu seaduse teksti sisse lubadus taastada esimese lapse soodustus 2010. aastal.[3] Tühjagi. Ka selle sätte võite unustada ja olla õnnelikud, et lapse maksusoodustust üldse ära ei kaotatud.
Erinevalt tulumaksumääradest ja maksuvabast tulust suudeti esimese lapse soodustuse taastamise sätte jõustumine kogemata näha ette alates 01.01.2010, mistõttu ei saa ka rääkida tähtajalisest maksusoodustusest, kuna säte ei ole veel jõustunud. Uus seadus lihtsalt tunnistab varasema seaduse sätte enne selle jõustumist kehtetuks.[4]
Alates 01.01.2010 kaotavad nii õpilased kui ka nende vanemad õiguse tulust maha arvata õppelaenuintresse (muudatused TuMS § 26 lg-tes 1, 3 ja 4).[5] Seaduse seletuskirja kohaselt teenib riik sellega 2011. aastal 25 miljonit krooni, st see jääb inimestele 2010. aasta tuludeklaratsioonide alusel tagastamata.[6] 2009. aasta kohta esitatavas tuludeklaratsioonis saab õppelaenuintressid veel maha arvata.
Alates 01.01.2010 ei saa ka ametiühingutele tasutud sisseastumis- ja liikmemakse enam oma tulust maha arvata.[7] Ka siin on põhjuseks kulude kokkuhoid. Riik võidab sellega umbes 10 miljonit krooni.[8] Ka siin avaldub reaalne mõju inimeste sissetulekule ja riigi väljaminekule alles 2011. aasta kevadel, sest 2009. aasta kohta saab mahaarvamisi teha. Seoses sellega kaob ka ära vorm INF 8.
Seejuures on riik iseenda vastu sedavõrd helde, et riigitulundusasutusele tekitati kohustus maksta tulumaksu § 50 lg 1 alusel tagasiulatuvalt juba 2009. aasta 1. augustist. Märkimisväärne on aga iseenesest kontseptsioon, kuidas sätet tagasiulatuvalt jõustada, jättes mulje, et see ei ole tagasiulatuv jõustamine. Seadus näeb ette, et Käesoleva seaduse § 1 punktid 1, 3 ja 11 jõustuvad 2009. aasta 1. detsembril ning neid kohaldatakse tagasiulatuvalt alates 2009. aasta 1. augustist.[9] Kuna riik ise on vastava sätte adressaat, on tagasiulatuvast jõustamisest tekkiv riive muidugi näiline.
Alates 01.01.2010 laienevad riigitulundusasutusele ka TuMS §-d 49-52 (lisaks § 50 lg-le 1), st kohustus maksta tulumaksu kingitustelt, annetustelt, vastuvõtukuludelt ja ettevõtlusega mitteseotud kuludelt. Olgu siin igaks juhuks meelde tuletatud, et see muudatus puudutab ainult ühte riigiasutust ― Riigimetsa Majandamise Keskust ―, kõikide teiste riigi- ja omavalitsusasutuste jaoks jääb kõik endiseks, nemad maksavad tulumaksu erisoodustustelt (TuMS § 48) ja peavad väljamaksetelt tulumaksu kinni (TuMS § 40).
Mäletatavasti peatas Riigikogu seadusemuudatusega alates 01.06.2009 sissemaksed fondidesse ning ka kohustatud isikute maksekohustused.[10] Kuni 30.11.2009 oli isikutel võimalik otsustada, kas jätkata alates 01.01.2010 endapoolseid makseid või valida üldskeem, mille kohaselt jätkuvad maksed alles 01.01.2011.
Need, kes otsustasid juba 01.01.2010 jätkata, jagunevad kaheks grupiks. Esiteks 1942.—1954. aastal sündinud isikute puhul jätkub kõik alates 01.01.2010 vanaviisi, st tasutakse 2% kohustatud isiku makset ning 4% riigi poolt. Teiseks 1955. aastal ja hiljem sündinud isikute puhul jätkuvad 01.01.2010 vaid nende endapoolsed maksed (2%). Riik kompenseerib oma osa hiljem.[11]
Muudatused võtab kokku järgnev pensionikeskuse kodulehel avaldatud tabel.[12]
ei jätka
2014-2017 soovi korral
Peamistest kavandatavatest muudatustest on põhjalik MaksuMaksja lugeja juba ülevaate saanud, kuid olgu siinkohal ka lühike kokkuvõte esitatud viidatud artiklist.[13]
Maamaksukohustus määratakse aasta täpsusega ning maksukohustus tekib 1. jaanuaril. Kui aasta jooksul omandiõigus või kasutusõigus muutub, siis uuel isikul tekib maksukohustus alles
järgmise aasta 1. jaanuaril.
Uus regulatsioon erineb praegusest kardinaalselt. Kehtiv kord näeb ette, et isikud registreeritakse küll ühe käibemaksukohustuslasena, kuid nende maksuarvestuses registreerimise tulemusel suurt midagi ei muutu ― käibedeklaratsioonid esitatakse eraldi, enammakstud maksu osas on arvestus iga isiku osas eraldi, samuti maksukohustuste osas, kuid vastutus on solidaarne. Praegune kord ei loe grupisiseseid tehinguid käibeks vaid juhul, kui teenust või kaupa kasutatakse täielikult maksustatava käibe tarbeks.
Uus kord näeb ette, et isikud käituvad ka sisuliselt käibemaksugrupina. Esiteks tähendab see, et lisaks ema- ja tütarettevõtjale saavad käibemaksugrupina registreerida ka majanduslikult ja organisatsiooniliselt seotud maksukohustuslased ühise taotluse alusel, kui samale isikule kuulub rohkem kui 50% käibemaksugrupi koosseisus registreeritava äriühingu aktsiatest, osalusest või häältest, või kui isikud on seotud frantsiisilepingu alusel. Nad määravad endi hulgast ühe isiku, kes on esindusisik ― st kes esindab käibemaksugruppi, esitab ühe käibedeklaratsiooni kõigi nimel ja esitab käibemaksu enammakse tagastamistaotlusi. Ka enammakstud maks tagastatakse esindusisikule.
Põhjaliku ülevaate saamiseks soovitan tutvuda maksuhalduri selgitustega.[14]
Lisaks eelpool toodule võttis Riigikogu 11.11.2009 vastu väga ulatuslikud käibemaksuseaduse muudatused, mis enamuses jõustuvad 01.01.2010.[15] Nendest muudatustest on suures osas juttu nii selles ajakirjas[16] kui ka varem ilmunud artiklis.[17] Peamiselt muudetakse käibe tekkimise kohaga seonduvaid reegleid ning teine oluline muudatus puudutab teises EL liikmesriigis tasutud käibemaksu tagastamist ning Eestis teise EL liikmesriigi käibemaksukohustuslastele käibemaksu tagastamist.
Lisaks leidis tee seadusesse selline säte, mis loeb expressis verbis kauba tasu eest sundvõõrandamise käibeks (KMS § 4 lg 1 p 4). Põhjendus muudatuse osas on konstateering, et direktiiv reguleerib seda küsimust nii, ja käibemaksuseadus seni otseselt mitte.[18] Midagi sellest aga tegelikult ei muutu, olime ka enne sama õnnelikud, pigem on tegemist selgitusliku sisuga muudatusega.
Ka EML tõstatas selle probleemi ning soovitas omapoolset paindlikumat lahendit.[19] Riigikogu on nüüd pakkunud välja omalaadse kompromissi. Edaspidi hakkab olema nii, et käibedeklaratsioon esitatakse elektrooniliselt, kui isik on olnud käibemaksukohustuslane vähemalt 12 kuud. Maksukohustuslase või piiratud maksukohustuslase motiveeritud taotluse alusel võib maksuhaldur lubada käibedeklaratsiooni esitamist paberkandjal (KMS § 27 lg 11).
Aktsiisimäärade tõus
Alates 01.07.09
Alates 01.01.10
Alates 01.03.10
Alates 01.01.11
77 kr (etanoolisisalduse 1 mahuprotsendi kohta 100 liitris)
85 kr (etanoolisisalduse 1 mahuprotsendi kohta 100 liitris)
Kääritatud jook ja vein (kuni 6 mahuprotsenti alk.)
451 kr (100 l)
496 kr (100 l)
Kääritatud jook (üle 6 mahuprotsendi alk.)
1040 kr (100 l)
1144 kr (100 l)
Vein (üle 6 mahuprotsendi alk.)
2222 kr (100 l)
2444 kr (100 l)
202 kr (etanoolisisalduse 1 mahuprotsendi kohta 100 liitris)
222 kr (etanoolisisalduse 1 mahuprotsendi kohta 100 liitris)
Sigaretid[20]
500 kr + 31%
637 kr + 34%
Sigar/sigarillo
2500 kr (1000 tk)
3000 kr (1000 tk)
Suitsetamis-/närimistubakas
455 kr (1 kg)
873 kr (1 kg)
6228 kr (1000 l)
6615 kr (1000 l)
6600 kr (1000 l)
1120 kr (1000 l)
5165 kr (1000 l)
1960 kr (1000 kg)
5787 kr (1000 l)
6148 kr (1000 l)
Eriotstarbeline diislikütus/ kerge kütteõli
1056 kr (1000 l)
1736 kr (1000 l)
235 kr (1000 kg)
367 kr (1000 m3)
Kivisüsi, pruunsüsi, koks
4,7 kr (kütteväärtuse gigadžauli kohta)
50 kr (MWh)
70 kr (MWh)
Ka sellest teemast on MaksuMaksja lugeja juba ülevaate saanud, kuid räägin paari sõnaga siiski tähtsamast. Juba 04.06.2008 võttis Riigikogu vastu kauninimelise seaduse: äriseadustiku, mittetulundusühingute seaduse ja nendega seonduvate teiste seaduste muutmise seaduse.[21]
Seaduste muutmise tulemusena registreeritakse FIE-d edaspidi äriregistris. Need, kes on seni maksuhalduri peetavas registris, saavad kuni 2009. aasta lõpuni tasuta äriregistrisse ümber registreeruda. Kes 2009. aasta lõpuks ei ole end äriregistrisse kanda lasknud, on seaduse mõistes ettevõtlusega tegelemise lõpetanud ning nad kustutatakse maksukohustuslaste registrist. Mida head võib halba sellest juhtuda võib, on MaksuMaksja lugeja just värskelt lugenud käesoleva numbri uudiste rubriigist.[22]
Eelnev ei kehti vandetõlgi, notari ja kohtutäituri kohta ― nemad ei ole FIE-d äriseadustiku mõttes, kuid nende suhtes kohaldatakse maksustamisel FIE-de kohta sätestatut, kui seaduses ei sätestata teisiti.
[1] Tulumaksuseaduse ja sellega seonduva seaduse muutmise seadus. – RT I 2009, 59, 391.
[2] Selle kohta vt Lubatud maksusoodustuste hülgamisest saab Eesti maksupoliitika proovikivi. – MaksuMaksja, 2008, nr 9, lk 24-29; Martin Huberg. Mariliis Kannukene. Tants tulumaksumäärade ümber. – MaksuMaksja, 2008, 6/7, 18-23.
[3] Tulumaksuseaduse, käibemaksuseaduse ja riigilõivuseaduse muutmise seadus, § 1 p 4 ja § 4 lg 2. – RT I 2008, 51, 283.
[4] Viide 1, § 2.
[5] Selle kohta vt Martin Huberg. Ratsa rikkaks tulumaksuga. – MaksuMaksja, 2009, nr 5, lk 29-30.
[6] Riigikogu XI koosseisu seaduseelnõu nr 550 SE seletuskiri. Kättesaadav Riigikogu kodulehel www.riigikogu.ee.
[7] Selle kohta vt viide 5.
[8] Viide 6.
[9] Sarnase probleemi kohta vt Martin Huberg. Töölähetuse ja isikliku sõiduauto hüvitise määruste muutmise ning muudatuste kohaldamise probleemid. – MaksuMaksja, 2006, nr 8, lk 27-28.
[10] Muudatused sätestati kogumispensionide seaduse ja sotsiaalmaksuseaduse muutmise seaduses. – RT I 2009, 26, 161.
[11] Selle kohta vt Lasse Lehis. Maksumuudatused alates 1. juunist: töötuskindlustusmakse tõuseb ja kogumispensioni makse kaob. – MaksuMaksja, 2009, nr 5, lk 31-33.
[12] Sissemaksete ajutised muudatused. Kättesaadav Pensionikeskuse kodulehel www.pensionikeskus.ee/?id=3006.
[13] Hiie Marrandi. Maamaksu uuenduskuur. – MaksuMaksja, 2009, nr 9, lk 17-18.
[14] MTA selgitus. Alates 1. jaanuarist 2010 muutuvad ühe maksukohustuslasena (käibemaksugrupina) registreerimise ja tegutsemise põhimõtted. Avaldatud MTA kodulehel www.emta.ee/index.php?id=26648.
[15] Käibemaksuseaduse ja sellega seonduvate seaduste muutmise seadus. – RT I 2009, 56, 376.
[16] Selle kohta vaata vt Elvira Tulvik. Teenuse käibe tekkimise koha uued reeglid: Euroopa Komisjoni selgitused, lk 32—34; Olga Lavrova. Käibemaksu tagastamise kord enne ja pärast 01. jaanuarit 2010. Lasse Lehise kommentaar, lk 34—37.
[17] Ain Veide. Ettevalmistamisel olevad käibemaksuseaduse muudatused. – MaksuMaksja, 2009, nr 5, lk 34-37.
[18] Riigikogu XI koosseisu eelnõu nr 551 SE seletuskiri. Kättesaadav Riigikogu kodulehel www.riigikogu.ee.
[19] Martin Huberg. Digitaalelu ja elektroonilised deklaratsioonid. – MaksuMaksja, 2009, nr 5, lk 14-16.
[20] Sigarettide aktsiisimäär koosneb fikseeritud määrast 1000 sigareti kohta ja sigarettide maksimaalse jaehinna alusel arvutatud proportsionaalsest määrast. Sigarettidelt makstakse aktsiisi § 56 lõikes 1 sätestatud määra alusel, kuid mitte vähem kui 1202 krooni 1000 sigareti kohta. – ATKEAS § 56 lg 1 ja 11.
[21] RT I 2008, 27, 177.
[22] FIE-dele õpetatakse äriregistrisse tasuta ümberregistreerumist. Anonüümse FIE kommentaar, lk 5―6.

References: § 4
 § 26
 § 50
 § 1
 § 50
 § 48
 § 40
 § 4
 § 27
 § 1
 § 4
 § 2
 § 56
 § 56